LAUSUNTO 6. Tilintarkastustuomioistuin on tarkastanut a) viraston tilinpäätöksen, joka sisältää tilinpäätöslaskelmat (6) ja kertomukset talousarvion toteuttamisesta (7)31. joulukuuta 2016 päättyneeltä varainhoitovuodelta, ja b) tilien perustana olevien toimien laillisuuden ja asianmukaisuuden Euroopan unionin toiminnasta tehdyn sopimuksen (SEUT) 287 artiklan mukaisesti. Tilien luotettavuus Lausunto tilien luotettavuudesta 7. Tilintarkastustuomioistuin katsoo, että viraston tilinpäätös 31. joulukuuta 2016 päättyneeltä varainhoitovuodelta antaa kaikilta olennaisilta osiltaan oikeat ja riittävät tiedot viraston taloudellisesta asemasta 31. päivältä joulukuuta 2016 sekä toimien tuloksista, rahavirroista ja nettovarallisuuden muutoksista mainittuna päivänä päättyneeltä varainhoitovuodelta viraston varainhoitoasetuksen ja komission tilinpitäjän vahvistamien kirjanpitosääntöjen mukaisesti. Kirjanpitosäännöt perustuvat kansainvälisesti hyväksyttyihin julkisen sektorin tilinpäätösstandardeihin. Tilien perustana olevien toimien laillisuus ja asianmukaisuus Tulot Lausunto tilien perustana olevien tulojen laillisuudesta ja asianmukaisuudesta 8. Tilintarkastustuomioistuin katsoo, että 31. päivänä joulukuuta 2016 päättyneen varainhoitovuoden tilien perustana olevat tulot ovat kaikilta olennaisilta osiltaan lailliset ja asianmukaiset. Maksut Varauman sisältävän lausunnon perustelut 9. Tilintarkastustuomioistuin teki olennaisia havaintoja, jotka liittyivät kahteen viidestä merkittävästä vuoden 2016 hankintamenettelystä, joissa oli aiheutunut maksuja vuoden aikana, kuten kohdista 9.1 ja 9.2 ilmenee. Tämä osoittaa, että viraston hankintamenettelyt eivät ole riittävän tiukat: 9.1 Eräässä tarkastetussa hankintamenettelyssä oli kyse matkustuspalvelujen tarjoamisesta neljän miljoonan euron arvoisen palveluhankintapuitesopimuksen mukaisesti kaudella 2016–2020. Menettelyyn osallistui kolme tarjoajaa, joista kahta pyydettiin toimittamaan lisätietoja samoihin valintakriteereihin liittyen. Vaikka kumpikaan tarjoaja ei toimittanut pyydettyjä tietoja (niiden henkilöiden ansioluettelot, joiden oli tarkoitus suorittaa tehtävä viraston tiloissa), vain toinen tarjoajista suljettiin tästä syystä pois hankintamenettelystä. Toinen tarjoaja sai sopimuksen sillä perusteella, että asianomaiset ansioluettelot toimitettaisiin sopimuksen myöntämisen jälkeen. Hankintamenettelyssä ei näin ollen noudatettu tasapuolisen kohtelun periaatetta ja sopimus annettiin tarjoajalle, joka ei täyttänyt kaikkia valintakriteereitä. Puitesopimus ja sen osalta vuonna 2016 suoritetut maksut (920 561 euroa) ovat siten sääntöjenvastaisia. 9.2 Virasto teki helmikuussa 2016 suoraan puitesopimuksen tilapäispalveluista, joiden avulla oli määrä tukea 12 kuukauden ajan viraston toimintaa muuttoliikekriisin hoitamisessa. Sopimuksen arvo oli 3,6 miljoonaa euroa. Puitesopimus myönnettiin yhdelle esivalitulle taloudelliselle toimijalle soveltamatta yhtäkään EU:n varainhoitoasetuksessa säädetyistä hankintamenettelyistä (8). Sopimuksen myöntäminen oli siten vastoin asiaankuuluvia EU:n sääntöjä, ja sopimukseen liittyvät vuoden 2016 maksut (592 273 euroa) olivat sääntöjenvastaisia. 10. Kohdissa 9.1 ja 9.2 esiin tuotuihin asioihin liittyvät rahamäärät vastaavat 2,9:ää prosenttia viraston vuoden 2016 kokonaismenoista. Varauman sisältävä lausunto tilien perustana olevien maksujen laillisuudesta ja asianmukaisuudesta 11. Tilintarkastustuomioistuin katsoo, että varauman sisältävän lausunnon antamista perustelevissa kohdassa 9 kuvattujen seikkojen vaikutuksia lukuun ottamatta 31. päivänä joulukuuta 2016 päättyneen varainhoitovuoden tilien perustana olevat maksut ovat kaikilta olennaisilta osiltaan lailliset ja asianmukaiset. Toimivan johdon ja hallintoelinten velvollisuudet 12. Toimiva johto vastaa SEUT:n 310–325 artiklan ja viraston varainhoitoasetuksen mukaisesti tilinpäätöksen laatimisesta ja esittämisestä kansainvälisesti hyväksyttyjen julkisen sektorin tilinpäätösstandardien pohjalta sekä tilien perustana olevien toimien laillisuudesta ja asianmukaisuudesta. Tähän velvollisuuteen kuuluu suunnitella, ottaa käyttöön ja ylläpitää sisäiset kontrollit, joiden pohjalta on mahdollista laatia ja esittää tilinpäätös, jossa ei ole petoksesta tai virheestä johtuvaa olennaista virheellisyyttä. Toimivan johdon vastuulla on lisäksi varmistaa, että tilinpäätöksessä mainitut toiminnot, rahoitustoimet ja tiedot ovat niitä sääntelevien normien mukaisia. Viraston toimiva johto on viime kädessä vastuussa tilien perustana olevien toimien laillisuudesta ja asianmukaisuudesta. 13. Kun toimiva johto laatii tilinpäätöstä, sen vastuulla on arvioida viraston kykyä jatkaa toimintaansa. Toimivan johdon on tuotava tarvittaessa esiin toiminnan jatkuvuuteen liittyvät seikat ja laadittava tilinpäätös toiminnan jatkuvuuden periaatteen pohjalta. 14. Hallintoelinten vastuulla on valvoa organisaation tilinpäätösraportointia. Tarkastajan velvollisuudet tilien ja niiden perustana olevien toimien tarkastamisen yhteydessä 15. Tilintarkastustuomioistuimen tavoitteena on saada kohtuullinen varmuus siitä, onko viraston tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset, ja antaa tarkastuksensa perusteella Euroopan parlamentille ja neuvostolle tai muille asianomaisille vastuuvapauden myöntäville viranomaisille tarkastuslausuma tilien luotettavuudesta sekä tilien perustana olevien toimien laillisuudesta ja asianmukaisuudesta. Kohtuullisella varmuudella tarkoitetaan korkeaa varmuustasoa. Kohtuullinen varmuus ei kuitenkaan ole tae siitä, että tarkastuksessa havaitaan kaikki olennaiset virheellisyydet ja noudattamatta jättämiset. Virheellisyydet ja noudattamatta jättämiset voivat johtua petoksista tai virheistä, ja niiden katsotaan olevan olennaisia, jos niiden yksin tai yhdessä voisi kohtuudella odottaa vaikuttavan taloudellisiin päätöksiin, joita käyttäjät tekevät tilinpäätöksen perusteella. 16. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että petoksista tai virheistä johtuen tilinpäätökseen sisältyy olennaisia virheellisyyksiä tai että tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädäntökehyksen vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen sekä tilien perustana olevien toimien laillisuuden ja asianmukaisuuden kannalta. Tämän pohjalta tarkastaja suunnittelee olosuhteisiin nähden asianmukaiset tarkastustoimenpiteet, mutta tarkoituksena ei ole esittää lausuntoa sisäisten kontrollien vaikuttavuudesta. Tarkastukseen kuuluu myös sovellettujen tilinpäätösperiaatteiden asianmukaisuuden ja toimivan johdon esittämien kirjanpidollisten arvioiden kohtuullisuuden sekä tilien yleisen esittämistavan arvioiminen. 17. Tulojen alalla tilintarkastustuomioistuin tarkastaa komissiolta saadun tuen ja arvioi tarvittaessa menettelyt, joilla virasto kerää palkkioita ja muita tuloja. 18. Menojen alalla tilintarkastustuomioistuin tarkastaa maksutapahtumat, kun menot ovat aiheutuneet ja ne on kirjattu ja hyväksytty. Tarkastus kattaa ennakkomaksuja lukuun ottamatta kaikentyyppiset maksut siinä vaiheessa, kun maksu on suoritettu. Ennakkomaksut tarkastetaan, kun varojen vastaanottaja esittää tositteet siitä, että varat on käytetty asianmukaisesti, ja virasto hyväksyy tositteen ennakkomaksun tilinpidollisen selvittämisen yhteydessä joko samana vuonna tai myöhemmin. 19. EU:n varainhoitoasetuksen 208 artiklan 4 kohdassa säädetyn mukaisesti (9) tilintarkastustuomioistuin on tätä kertomusta ja tarkastuslausumaa laatiessaan ottanut huomioon riippumattoman ulkopuolisen tarkastajan viraston tilien osalta suorittaman tarkastustyön.